Aleksandr Bolshunov hävisi 50 kilometrin kultakamppailun Iivo Niskaselle. Se oli venäläisurheilijalle kova paikka.

Suomalaiset hiihdon ystävät kokivat lauantaina onnen hetkiä, kun Iivo Niskanen hiihti Etelä-Koreassa 50 kilometrin perinteisellä olympiavoittoon.

26-vuotias savolainen oli lopulta kauden pääkilpailussaan omaa luokkaansa ja jätti taakseen joukon maailmanluokan tähtiä.

Hopealle hiihti 21-vuotias venäläinen Aleksandr Bolshunov, joka otti lauantaina jo olympiakisojen neljännen mitalinsa. Se ei kuitenkaan Bolshunovia lohduttanut.

Nuori venäläinen oli kisan loppupuolella Niskasen ainoa uhkaaja. Pitkään oli selvää, että voitto ratkaistaan kaksikon välillä. Reilu kilometri ennen maalia Niskanen kiristi tahtia, eikä Bolshunov pystynyt enää vastaamaan.

Maalissa ja haastattelualueella nähtiin synkkä venäläisurheilija. Bolshunov harmitteli venäläismedialle suksiongelmia ja sitä, ettei pystynyt kamppailemaan voitosta loppumetreille.

Hiihtäjällä jäi muutakin hampaankoloon, sillä hän kritisoi myös Niskasen käytöstä kilpailun aikana.

– Kun sain Niskasen kiinni (vajaan 40 kilometrin kohdalla), hän alkoi esittää olevansa väsynyt. Hän hengitti kuin olisi kuolemassa. Tiesin, että kaikki oli pelkkää peliä. Se ei ole todellakaan kaunista käytöstä, Bolshunov sanoi R-Sportin mukaan.

– Mutta en välittänyt siitä pätkääkään, koska ymmärsin, että hän hölmöilee. Itse en käytä tuollaisia keinoja. Hiihdän niin kuin minusta tuntuu.